Document ID: 31990D0254

31990D0254
L 145/30
JURNALUL OFÍCIAL AL UNIUNII EUROPENE
DECIZIA COMISIEI
din 10 mai 1990
de stabilire a criteriilor de recunoaștere a organizațiilor și a asociațiilor de crescători care țin sau creează registre genealogice pentru ovine și caprine reproducătoare de rasă pură
(90/254/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Directiva 89/361/CEE a Consiliului din 30 mai 1989 privind animalele din specia ovină și caprină reproducătoare de rasă pură (1), în special articolul 4 prima liniuță,
întrucât în ansamblul statelor membre registrele genealogice sunt ținute sau create fie de organizații sau asociații de crescători, fie de servicii oficiale; întrucât, prin urmare, trebuie stabilite criterii de recunoaștere a respectivelor organizații și asociații;
întrucât cererea de recunoaștere oficială a unei organizații sau asociații de crescători trebuie înaintată autorităților competente ale statului membru pe teritoriul căruia organizația sau asociația își are sediul social;
întrucât atunci când o organizație sau asociație de crescători întrunește anumite criterii și și-a definit obiectivele, aceasta trebuie să obțină aprobarea oficială de la autoritățile statului membru cărora le-a adresat cererea;
întrucât măsurile prevăzute de prezenta decizie sunt în conformitate cu avizul Comitetului zootehnic permanent,
ADOPTĂ PREZENTA DECIZIE:
Articolul 1
Pentru a obține aprobarea oficială, organizațiile sau asociațiile de crescători care țin sau creează registre genealogice trebuie să înainteze cererea autorităților statului membru pe teritoriul căruia își au sediul social.
Articolul 2
(1) Autoritățile respectivului stat membru trebuie să acorde aprobarea oficială oricărei organizații sau asociații de crescători care ține sau creează registre genealogice dacă aceasta întrunește condițiile prevăzute în anexă.
(2) Totuși, într-un stat membru unde pentru o rasă există una sau mai multe organizații sau asociații de crescători recunoscute oficial, autoritățile respectivului stat membru vor putea să nu recunoască o nouă organizație sau asociație pentru creșterea animalelor, dacă aceasta pune în pericol conservarea rasei sau compromite programul zootehnic al unei organizații sau asociații existente. În acest caz, statele membre informează Comisia cu privire la cererile de recunoaștere oficială aprobate și la cele respinse.
Articolul 3
Autoritățile statului membru respectiv retrag recunoașterea oficială unei organizații sau asociații de crescători care ține registre genealogice, dacă aceasta nu mai îndeplinește în mod consecvent condițiile prevăzute în anexă.
Articolul 4
Prezenta decizie se adresează statelor membre.
Adoptată la Bruxelles, 10 mai 1990.

Labels: 6